b'\n_START_ARTICLE_\nCont\n_START_PARAGRAPH_\nContul este un procedeu specific contabilit\xc4\x83\xc8\x9bii cu ajutorul c\xc4\x83ruia se \xc8\x9bine eviden\xc8\x9ba fiec\xc4\x83rui element patrimonial valoric \xc8\x99i uneori cantitativ, at\xc3\xa2t \xc3\xaen ceea ce prive\xc8\x99te existentul (soldul) c\xc3\xa2t \xc8\x99i mi\xc8\x99c\xc4\x83rile intervenite la elementul patrimonial \xc3\xaentr-o perioad\xc4\x83 de timp.\n_START_SECTION_\nDefinitie\n_START_PARAGRAPH_\nContul contabil este instrumentul cu ajutorul c\xc4\x83ruia se \xc8\x9bine eviden\xc8\x9ba opera\xc8\x9biilor economice. Cu ajutorul contului se urm\xc4\x83re\xc8\x99te operativ existen\xc8\x9ba \xc8\x99i mi\xc8\x99carea elementelor patrimoniale._NEWLINE_Exprimarea se realizeaz\xc4\x83 \xc3\xaen etalon b\xc4\x83nesc (bani) cu ajutorul c\xc4\x83rora se evalueaz\xc4\x83 bunurile, datoriile \xc8\x99i tranzac\xc8\x9biile economice._NEWLINE_Prin prisma principiului dublei \xc3\xaenregistr\xc4\x83ri a informa\xc8\x9biilor, contul contabil se prezint\xc4\x83 ca o balan\xc8\x9b\xc4\x83, sau sub forma literei T, partea st\xc3\xa2ng\xc4\x83 purt\xc3\xa2nd numele de Debit, iar partea dreapt\xc4\x83 purt\xc3\xa2nd numele de Credit. \xc3\x8entr-o parte a contului se \xc3\xaenregistreaz\xc4\x83 cre\xc8\x99terile iar \xc3\xaen cealalt\xc4\x83 parte se \xc3\xaenregistreaz\xc4\x83 sc\xc4\x83derile._NEWLINE_Lista conturilor folosite de o entitate se numeste Plan de conturi.\n_START_SECTION_\nForma contului\n_START_PARAGRAPH_\n\xc3\x8en evolu\xc8\x9bia sa istoric\xc4\x83, contul a \xc3\xaembr\xc4\x83cat mai multe forme grafice de prezentare. \xc3\x8en perioada de \xc3\xaenceput a \xc3\xaenregistr\xc4\x83rii opera\xc8\x9biilor economice s-a folosit "forma aritmetic\xc4\x83" a contului. Grafic, sub aceast\xc4\x83 form\xc4\x83, contul se prezenta ca un tabel \xc3\xaen care cre\xc8\x99terile sau sc\xc4\x83derile elementului urm\xc4\x83rit prin cont erau \xc3\xaenscrise cronologic, iar la sf\xc3\xa2r\xc8\x99itul fiec\xc4\x83rei zile se determina existentul._NEWLINE_Pornind de la forma aritmetic\xc4\x83 \xc8\x99i pentru a \xc3\xaenl\xc4\x83tura dezavantajele acesteia, s-a perfec\xc8\x9bionat forma grafic\xc4\x83 a contului astfel \xc3\xaenc\xc3\xa2t s\xc4\x83 fie posibil\xc4\x83 separarea celor dou\xc4\x83 feluri de modific\xc4\x83ri, mai precis separarea cre\xc8\x99terilor de sc\xc4\x83deri. \xc3\x8en acest scop, s-a conceput o nou\xc4\x83 form\xc4\x83 grafic\xc4\x83 a contului, numit\xc4\x83 forma bilateral\xc4\x83. Grafic, contul se prezint\xc4\x83 ca un tabel cu dou\xc4\x83 p\xc4\x83r\xc8\x9bi, asem\xc4\x83n\xc4\x83tor literei "T"._NEWLINE_\xc3\x8entr-o parte a contului se \xc3\xaenregistreaz\xc4\x83 cre\xc8\x99terile iar \xc3\xaen cealalt\xc4\x83 parte a contului se \xc3\xaenregistreaz\xc4\x83 sc\xc4\x83derile. \xc3\x8en mod conven\xc8\x9bional, s-a stabilit ca \xc3\xaen cazul conturilor de active patrimoniale separa\xc8\x9bia s\xc4\x83 se fac\xc4\x83 de la st\xc3\xa2nga la dreapta, respectiv \xc3\xaen partea st\xc3\xa2ng\xc4\x83 a contului se \xc3\xaenregistreaz\xc4\x83 existentul \xc8\x99i cre\xc8\x99terile iar \xc3\xaen partea dreapt\xc4\x83 a contului se \xc3\xaenregistreaz\xc4\x83 sc\xc4\x83derile elementului patrimonial urm\xc4\x83rit prin cont. \xc3\x8en acest mod se fac \xc3\xaenregistr\xc4\x83rile \xc3\xaen conturile de active imobilizate, active circulante \xc8\x99i procese economice sub form\xc4\x83 de cheltuieli.\xc3\x8en cazul conturilor de surse patrimoniale (pasive) separa\xc8\x9bia se face invers, de la dreapta la st\xc3\xa2nga, respectiv \xc3\xaen partea dreapt\xc4\x83 a contului se \xc3\xaenregistreaz\xc4\x83 existentul \xc8\x99i cre\xc8\x99terile iar \xc3\xaen partea st\xc3\xa2ng\xc4\x83 a contului se \xc3\xaenregistreaz\xc4\x83 sc\xc4\x83derile elementului patrimonial urm\xc4\x83rit prin cont. \xc3\x8en acest mod se fac \xc3\xaenregistr\xc4\x83rile \xc3\xaen conturile de capitaluri, datorii \xc8\x99i procese economice sub form\xc4\x83 de venituri \xc8\x99i provizioane.\n_START_SECTION_\nDenumirea contului\n_START_PARAGRAPH_\nDenumirea sau titlul contului reprezint\xc4\x83 numele prin care este identificat elementul patrimonial urm\xc4\x83rit prin cont. Titlul contului este stabilit \xc3\xaen mod unitar de Ministerul Finan\xc8\x9belor Publice \xc8\x99i este obligatoriu pentru to\xc8\x9bi agen\xc8\x9bii economici. Titlul contului trebuie s\xc4\x83 fie sugestiv astfel \xc3\xaenc\xc3\xa2t s\xc4\x83 reflecte c\xc3\xa2t mai exact con\xc8\x9binutul economic al elementului urm\xc4\x83rit prin cont. Pe l\xc3\xa2ng\xc4\x83 titlu, fiecare cont poate fi identificat cu ajutorul unui simbol numeric alc\xc4\x83tuit din trei sau patru cifre.\n_START_SECTION_\nCele dou\xc4\x83 p\xc4\x83r\xc8\x9bi opuse ale contului\n_START_PARAGRAPH_\nCele dou\xc4\x83 p\xc4\x83r\xc8\x9bi ale contului au rezultat \xc3\xaen urma \xc3\xaenregistr\xc4\x83rii separate a celor dou\xc4\x83 tipuri de mi\xc8\x99c\xc4\x83ri (cre\xc8\x99teri \xc8\x99i sc\xc4\x83deri). \xc3\x8en mod conven\xc8\x9bional, partea st\xc3\xa2ng\xc4\x83 a contului poart\xc4\x83 numele DEBIT, iar partea dreapt\xc4\x83 a contului poart\xc4\x83 numele CREDIT. _NEWLINE_Debitul \xc8\x99i creditul nu au aceea\xc8\x99i semnifica\xc8\x9bie (\xc3\xaen\xc8\x9beles) pentru toate conturile; semnifica\xc8\x9bia debitului \xc8\x99i creditului trebuie apreciat\xc4\x83 \xc3\xaen func\xc8\x9bie de con\xc8\x9binutul economic al elementului urm\xc4\x83rit prin cont. Astfel, \xc3\xaen debit se \xc3\xaenregistreaz\xc4\x83 existentul \xc8\x99i cre\xc8\x99terile pentru conturile de active patrimoniale \xc8\x99i sc\xc4\x83derile pentru conturile de surse patrimoniale (pasive). \xc3\x8en credit se \xc3\xaenregistreaz\xc4\x83 sc\xc4\x83derile pentru conturile de active patrimoniale \xc8\x99i existentul \xc8\x99i cre\xc8\x99terile pentru conturile de surse patrimoniale. No\xc8\x9biunile debit \xc8\x99i credit au fost folosite pentru prima dat\xc4\x83 \xc3\xaen contabilitatea \xc3\xaen partid\xc4\x83 simpl\xc4\x83, \xc3\xaen perioada dezvolt\xc4\x83rii capitalului comercial \xc8\x99i se presupune c\xc4\x83 la originea lor a stat \xc3\xaenregistrarea raporturilor juridice dintre debitori \xc8\x99i creditori, predominante \xc3\xaen acel timp, comparativ cu \xc3\xaenregistrarea \xc3\xaen conturi a mi\xc8\x99c\xc4\x83rii mijloacelor materiale \xc8\x99i b\xc4\x83ne\xc8\x99ti.\n_START_SECTION_\nRulajul sau mi\xc8\x99carea\n_START_PARAGRAPH_\nRulajul reprezint\xc4\x83 totalitatea opera\xc8\x9biunilor \xc3\xaenregistrate \xc3\xaentr-un cont pe parcursul unei perioade de gestiune, \xc3\xaen debit sau \xc3\xaen credit, ca urmare a cre\xc8\x99terilor sau sc\xc4\x83derilor determinate de opera\xc8\x9biunile economice. Aceasta \xc3\xaenseamn\xc4\x83 c\xc4\x83 la stabilirea rulajului unui cont se face abstrac\xc8\x9bie de existent. Corespunz\xc4\x83tor celor dou\xc4\x83 p\xc4\x83r\xc8\x9bi ale conturilor exist\xc4\x83 rulaj debitor \xc8\x99i rulaj creditor. _NEWLINE_Rulajul debitor reprezint\xc4\x83 totalitatea sumelor \xc3\xaenregistrate \xc3\xaen partea st\xc3\xa2ng\xc4\x83 a contului pe parcursul \xc3\xaen perioadei de gestiune. _NEWLINE_Rulajul creditor reprezint\xc4\x83 totalitatea sumelor \xc3\xaenregistrate \xc3\xaen partea dreapt\xc4\x83 a contului pe parcursul unei perioade de gestiune. A \xc3\xaenregistra o sum\xc4\x83 \xc3\xaen debitul contului \xc3\xaenseamn\xc4\x83 a debita contul respectiv, iar suma \xc3\xaenregistrat\xc4\x83 poart\xc4\x83 numele de sum\xc4\x83 debitoare. A \xc3\xaenregistra o sum\xc4\x83 \xc3\xaen creditul contului \xc3\xaenseamn\xc4\x83 a credita contul respectiv, iar suma \xc3\xaenregistrat\xc4\x83 poart\xc4\x83 numele de sum\xc4\x83 creditoare. _NEWLINE_Semnifica\xc8\x9bia debit\xc4\x83rii sau credit\xc4\x83rii unui cont trebuie raportat\xc4\x83 la con\xc8\x9binutul economic al acestuia, respectiv \xc3\xaenseamn\xc4\x83 cre\xc8\x99tere sau sc\xc4\x83dere \xc8\x99i invers.'